शहुकारै दा जागत ते राजकुमारी दोमैं जनें कम्मदे मनै कन्ने इक जंगल च जाई घुसे। रात न्हेरी ही। घोड़ा सरपट दौड़ा दा हा ते पकड़े जाने दा खतरा बी बने दा हा। सारी रात घोड़ा दौड़दा रेया। जिस बेल्लै थोड़ी थोड़ी लो होई तां राजकुमारी बोली-“मेरे सम्राट जी, अस हुन काफी दूर पुज्जी गेदे आं। असें गी हुन कोई नई पकड़ी सकदा। मेरी सारी जिंद हिल्ली गेई दी ऐ। तुस बी थक्की गेदे होगेयो। लैओ बिंद भर बसां करी लेचै। शहुकार दे जागतै नै लगाम खिच्ची। घोड़ा खड़ोई गेआ। बड़े तपाकै कन्ने ओ घोड़े थों थल्लै उतरेया ते फी उसनै राजकुमारी गी चुक्कियै थल्लै तोआरआ।